**KRATKO POROČILO O ERASMUS IZMENJAVI V JYVÄSKYLI (DRUGI SEMESTER 2023)**

**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna, omogočila mi je možnost spoznavanja Finske in ostalih severnih držav, njihovega sistema, ljudi in me prisilila, da sem šla iz cone udobja, ter nekaj mesecev preživela v drugi državi.

**Ste imeli redna predavanja v angleščini ali samo občasne konzultacije?**

Imela sem redna predavanja v angleščini.

**Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali?**

Študij mi, vsaj kar se tiče področja socialnega dela, ni prinesel nekega novega znanja. Predmeti, ki so ti na voljo, niso toliko povezani s področjem socialnega dela, znanje, ki ga pridobiš je uporabno bolj v širšem kontekstu. Če se odločite za študij v Jyväskyli ne priporočam predmeta »Introduction to intercultural communication«, saj zahteva veliko dela v zameno za borno znanje, ki ga pridobiš, pa tudi profesorice niso odprte za sprejemanje pogleda na medkulturno komunikacijo, ki se razlikuje od teh, ki jih predavata. Definitivno pa priporočam predmet »Family, care and social policy«, pri katerem podrobno spoznaš sistem socialne varnosti Finske in drugih držav severne Evrope, ter jih primerjaš z drugimi, tako evropskimi, kot svetovnimi. Kot dodatek k študiju priporočam tudi predmet »Survival Finnish«, pri katerem v zelo sproščenem okolju osvojiš osnove finščine, uporabne za vsakodnevno življenje v državi. Študij na Finskem je veliko bolj individualno zastavljen, imaš predavanja, potem pa kar nekaj samostojnega dela v obliki pisanja nalog, refleksij in esejev. Izpiti so večinoma ocenjeni pisni izdelki ali skupinsko delo.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**

Življenjski stroški so višji kot v Sloveniji. To se posebej pozna, pri cenah hrane v restavracijah in cenah alkohola. Kot študent si upravičen do študentskih obrokov, ki jih dobiš v različnih »tip menza« restavracijah, največ jih je na kampusu. Doplačilo za tak obrok je 2,95€ in obroki so zelo raznovrstni, za vsakega se najde nekaj. Imajo zelo dobre vegetarijanske in veganske opcije. V mestu pa je tudi nekaj trgovin iz druge roke, ki so za erasmus študente super, saj ponujajo vse, od oblačil, posode, družabnih iger, do rastlin. Namestitev za študente na izmenjavi lahko dobiš v dveh različnih študentskih domovih: KOAS ali Soihtu, cene med njima se malo razlikujejo, tisti v Soihtu so cenejši in zato bolj popularni in hitreje zasedeni. Jaz sem živela v KOAS stavbi, kjer sem plačevala 314€ mesečno. Imela sem svojo sobo, kuhinjo, kopalnico in dodatno stranišče pa sem si delila z dvema drugima študentkama. Opozorilo: vrata v sobah se avtomatsko zaklenejo, ko jih zapreš, zato ne puščajte ključa v sobi, saj je klic na upravo, da ti sobo ponovno odklenejo, drag.

**Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**

Univerza je srednje velika. Tujih študentov nas je bilo okoli 200. Možnosti za druženje je veliko, ob prihodu za tuje študente organizirajo zelo dober tutorski sistem in kar nekaj različnih dogodkov. Kar nekaj dogodkov in potovanj organizira tudi ESN (Erasmus student network). Z domačimi študenti imaš manj stika, jaz sem se z njimi srečevala pri predmetih na fakulteti, ki smo jih imeli skupaj, lahko pa se včlaniš v različne študentske organizacije, katerih dogodkov se udeležujejo tudi domači študenti.

**Kakšno je mesto? Kako je bilo poskrbljeno za obšolske dejavnosti? Kaj priporočate študentom, ki nameravajo iti na študij tja?**

Mesto je manjše od Ljubljane in je zelo prijetno. Je mlado mesto, vsak tretji prebivalec je študent. Je zelo lepo, z veliko narave in jezeri, ter prostorno. Pravijo mu športna prestolnica Finske in res imaš možnost poskusiti vse vrste športov, še posebej zimskih. V mestu se z lahkoto giblješ z javnim prevozom ali kolesom. Ker je zima pri njih dolga in mrzla (mi smo imeli sneg skoraj do konca aprila) priporočam da se na to pripravite, saj na Finskem zaradi snega in mraza življenje ne obstoji. Je pa čarobno doživeti pravo zimo, ki je v Sloveniji nimamo. Priporočam tudi, da čas izmenjave izkoristite tudi za potovanje po Finski in sosednjih državah.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«**

Seveda, ana.erjavec10@gmail.com